b'\n_START_ARTICLE_\nIfato sultonatas\n_START_SECTION_\nIstorija\n_START_PARAGRAPH_\nPrielaidos sultonatui atsirasti susiformavo klestint prekybiniams karavan\xc5\xb3 keliams, jungusiems berber\xc5\xb3 krant\xc4\x85 (\xc5\xa1iaurin\xc4\x97 Somalio pakrant\xc4\x97) su Etiopijos plynauk\xc5\xa1te. Svarbiausi paj\xc5\xabrio miestai buvo Zeila ir Berbera._NEWLINE_Tikriausiai nuo gana ankstyv\xc5\xb3 laik\xc5\xb3 regione \xc4\xafsitvirtino islamas, at\xc4\x97j\xc4\x99s per min\xc4\x97tuosius uostus i\xc5\xa1 kitapus Adenos \xc4\xaflankos buvusio jemeno. Ilgainiui vieta tapo naujosios religijos avanpostu prie\xc5\xa1 krik\xc5\xa1\xc4\x8dioni\xc5\xa1k\xc4\x85j\xc4\x85 Etiopij\xc4\x85. XII a. pabaigoje dab. \xc5\xa1iaur\xc4\x97s Somalyje ir ryt\xc5\xb3 bei piet\xc5\xb3 Etiopijoje buvo sukurti 8 musulmoni\xc5\xa1ki sultonatai: \xc5\xa0eva, Arbabni, Davaras, Hadija, \xc5\xa0arka, Bal\xc4\x97, Dara ir Ifatas. Pastarajame 1185\xc2\xa0m. \xc4\xafsitvirtino vietin\xc4\x97 Vala\xc5\xa1ma dinastija._NEWLINE_Ankstyviausiais laikais prekybinius kelius kontroliavo \xc5\xa0evos sultonatas Ava\xc5\xa1o up\xc4\x97s auk\xc5\xa1tupyje. Ta\xc4\x8diau kadangi vienintelis Ifatas tur\xc4\x97jo pri\xc4\x97jim\xc4\x85 prie j\xc5\xabros, jis tur\xc4\x97jo ekonomin\xc4\xaf privalum\xc4\x85, be to, \xc4\x8dia islamas tvirtinosi grei\xc4\x8diausiai. 1278\xc2\xa0m. Ifatas nukariavo \xc5\xa0ev\xc4\x85 ir tapo galingiausia musulmon\xc5\xb3 valstybe visame Afrikos rage._NEWLINE_Kadangi tuo metu krik\xc5\xa1\xc4\x8dioni\xc5\xa1koje Etiopijoje \xc4\xaf vald\xc5\xbei\xc4\x85 at\xc4\x97jo nauja stipri Saliamonid\xc5\xb3 dinastija, ji i\xc5\xa1pl\xc4\x97t\xc4\x97 centrin\xc4\x99 vald\xc5\xbei\xc4\x85. 1332\xc2\xa0m. jos imperatorius Amd\xc4\x97 Sejonas sutriu\xc5\xa1kino Ifato armij\xc4\x85, paversdama sultonat\xc4\x85 savo vasalu. Per vis\xc4\x85 XIV a. regione vyko musulmon\xc5\xb3 sukilimai. Etiopijai vie\xc5\xa1pataujant, Ifat\xc4\x85 vald\xc4\x97 jos statytiniai i\xc5\xa1 vietin\xc4\x97s dinastijos. Vienas i\xc5\xa1 j\xc5\xb3, Ali Sabiradinas, sukilo prie\xc5\xa1 krik\xc5\xa1\xc4\x8dioni\xc5\xb3 vald\xc5\xbei\xc4\x85, ta\xc4\x8diau jo sukilimas numal\xc5\xa1intas. Toliau vald\xc4\x97 jo brolis Ahmedas Ali, kuris noriai pripa\xc5\xbeino Etiopijos vie\xc5\xa1patavim\xc4\x85 regione._NEWLINE_1403\xc2\xa0m. Etiopijos imperatorius Je\xc5\xa1akas I nugal\xc4\x97jo ir nu\xc5\xbeud\xc4\x97 paskutin\xc4\xafj\xc4\xaf Ifato sulton\xc4\x85. Tai baig\xc4\x97 sultonato egzistencij\xc4\x85. Tuo pa\xc4\x8diu metu regione kilo naujas visuomen\xc4\x97s sluoksnis, ir \xc4\xafvair\xc5\xabs vald\xc5\xbei\xc4\x85 turintys asmenys (pirkliai, kariai, dvasininkai) neretai siekdavo \xc4\xafsitvirtinti atskiruose regiono miestuose ar vietov\xc4\x97se. Svarbiausi tokie augantys miestai buvo Zeila, Berbera, Dekeras, Hararas, Hubatas. Tik po \xc5\xa1imto met\xc5\xb3 Dekero mieste \xc4\xafsitvirtinusi dinastija (Adalio sultonatas) pilnai atk\xc5\xabr\xc4\x97 musulmon\xc5\xb3 vald\xc5\xbei\xc4\x85 visame Ifato kontroliuojamame regione.'